Bezhlavá pyramída

Bezhlavá pyramída alebo Menkauhorova pyramída alebo Lepsius XXIX je pyramída pri Sakkáre v Egypte, severovýchodne od Tetiho pyramídy, pri okraji pohrebiska. Pyramídu dal postaviť pravdepodobne faraón Menkauhor (okolo 2422 – 2414 pred Kr.), panovník 5. dynastie a možný syn faraóna Niuserreho. Existuje domnienka, zakladajúca sa na nálezoch z okolia, že majiteľom mohol byť aj faraón Merikare, resp. Merikare si Menkauhorovu pyramídu prisvojil. Z nadzemnej časti pyramídy dodnes zostali len jej základy. Vstup mala takmer v osi severnej steny. Zachovala sa priekopa po mierne odkláňajúcej sa chodbe a pozostatky predsiene a pohrebnej komory. V jame sa našli fragmenty červenej žuly a veko čadičového sarkofágu. Nenašli sa však stopy po hieroglyfoch, t. j. po Textoch pyramíd, čo pyramídu chronologicky radí pred Venisovu. V tesnej blízkosti sa nachádzajú pozostatky objektu, ktorý mohol byť jej zádušným chrámom. Pyramídu krátko skúmal už Lepsius a Maspero. V priebehu 20. storočia bol niekoľkokrát robený systematický výskum pyramídy. Od roku 2006 tu pracoval Záhí Hawáss, ktorý sa v roku 2008 na základe nových nálezov vyjadril, že pyramída patrí faraónovi Menkauhorovi. Referencie Pozri aj Zoznam egyptských pyramíd Lepsiusov zoznam pyramíd Literatúra Clayton, Peter A. (2006), Chronicle of the Pharaohs: The Reign-by-Reign Record of the Rulers and Dynasties of Ancient Egypt, Thames & Hudson, ISBN 0500286280 Lehner, Mark (1997), The Complete Pyramids, London: Thames & Hudson (vyd. 2008), ISBN 9780500285473 Verner, Miroslav (2008), Pyramidy, Praha: Academia, ISBN 9788020016171 „Menkauhor’s Pyramid Discovered“, Talking Pyramids, 2008, http://www.pyramidofman.com/blog/menkauhors-pyramid-discovered/, dost. 19. júl 2009 BBC (2008), Missing pyramid 'found', http://news.bbc.co.uk/2/hi/africa/7438133.stm, dost. 19. júl 2009